DA Den Europæiske Unions Tidende L 322/1

RÅDETS FORORDNING (EF, Euratom) 2015/2264

af 3. december 2015

om forlængelse og afvikling af de midlertidige undtagelsesforanstaltninger fra forordning nr. 1 af 15. april 1958 om den ordning, der skal gælde for Det Europæiske Økonomiske Fællesskab på det sproglige område, og fra forordning nr. 1 af 15. april 1958 om den ordning, der skal gælde for Det Europæiske Atomenergifællesskab på det sproglige område, der er indført ved forordning (EF) nr. 920/2005

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 342,

ud fra følgende betragtninger:

(1) Rådets forordning (EF) nr. 920/2005 (1) gav irsk status som officielt sprog og arbejdssprog for Unionens institutioner.

(2) Rådets forordning (EU) nr. 1257/2010 (2) forlængede undtagelsen i artikel 2, stk. 1, i forordning (EF) nr. 920/2005 for en periode på fem år indtil den 31. december 2016.

(3) Forordning (EF) nr. 920/2005 bestemmer, at Unionens institutioner af praktiske årsager og som en overgangsforanstaltning ikke er bundet af forpligtelsen til at affatte alle retsakter, herunder Domstolens afgørelser, på irsk eller oversætte dem til dette sprog, med undtagelse af forordninger, der vedtages af Europa-Parlamentet og Rådet i fællesskab. Rådet skal inden fire år efter datoen for anvendelse af forordning (EF) nr. 920/2005 og derefter hvert femte år bestemme, om undtagelsen skal bringes til ophør.

(4) Det er nødvendigt yderligere at forlænge undtagelsen i artikel 2, stk. 1, i forordning (EF) nr. 920/2005 for en periode på fem år fra den 1. januar 2017, men Unionens institutioner bør fortsætte deres proaktive tilgang til at øge adgangen til oplysninger på irsk om Unionens arbejde. Undtagelsens anvendelsesområde bør derfor gradvist indskrænkes med henblik på at bringe undtagelsen til ophør ved udgangen af den aktuelle periode på fem år.

(5) For at undgå forsinkelser i EU's lovgivningsproces bør indskrænkningen af undtagelsens anvendelsesområde overvåges nøje og revideres i lyset af den disponible oversættelseskapacitet. De irske myndigheder og Kommissionen bør i samarbejde med de andre EU-institutioner regelmæssigt mødes for at overvåge fremskridt med hensyn til relevant rekruttering til EU-institutionerne, eksterne tjenesteyderes kapacitet og øget samarbejde om sprogressourcer samt om spørgsmål vedrørende tilgængeligheden af gældende ret —

VEDTAGET DENNE FORORDNING:

Artikel 1

Undtagelsen i artikel 2, stk. 1, i Rådets forordning (EF) nr. 920/2005 forlænges for en periode på fem år fra den 1. januar 2017.

Denne artikel finder ikke anvendelse på forordninger, der vedtages af Europa-Parlamentet og Rådet i fællesskab. Endvidere finder den ikke anvendelse på de kategorier af retsakter, der er anført i bilaget, fra de datoer, der er fastsat deri for hver kategori.

Artikel 2

De irske myndigheder og Kommissionen mødes i samarbejde med de andre EU-institutioner regelmæssigt for at overvåge, at EU-institutionerne ansætter et tilstrækkeligt antal irsksprogede medarbejdere med henblik på at kunne håndtere en gradvis indskrænkning af undtagelsen i bilaget og overvåge anvendelsen af eksterne tjenesteydere og disses kapacitet for at tage højde for det irske sprog i EU-institutionerne.

Senest i oktober 2019 forelægger Kommissionen en rapport for Rådet om, hvor langt EU-institutionerne er nået i gennemførelsen af den gradvise indskrænkning af undtagelsen i bilaget.

Under hensyntagen til denne gennemførelsesrapport kan Rådet i overensstemmelse med traktatens artikel 342 beslutte at revidere de datoer, der er fastsat i bilaget.

Artikel 3

Senest i juni 2021 aflægger Kommissionen rapport til Rådet om, hvorvidt EU-institutionerne har tilstrækkelig kapacitet i forhold til de øvrige officielle sprog til at anvende forordning nr. 1 om den ordning, der skal gælde for Det Europæiske Økonomiske Fællesskab på det sproglige område (3), og forordning nr. 1 om den ordning, der skal gælde for Det Europæiske Atomenergifællesskab på det sproglige område (4), uden undtagelse fra den 1. januar 2022, på grundlag af de i artikel 2 omhandlede faktorer.

Artikel 4

Hvis det modsatte ikke er fastsat ved en rådsforordning, ophører undtagelsen i artikel 2, stk. 1, i forordning (EF) nr. 920/2005 med at finde anvendelse fra den 1. januar 2022.

Artikel 5

Artikel 3 i forordning (EF) nr. 920/2005 udgår.

Artikel 6

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. januar 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 3. december 2015. På Rådets vegne F. BRAZ Formand

(1) Rådets forordning (EF) nr. 920/2005 af 13. juni 2005 om ændring af forordning nr. 1 af 15. april 1958 om den ordning, der skal gælde for Det Europæiske Økonomiske Fællesskab på det sproglige område, og af forordning nr. 1 af 15. april 1958 om den ordning, der skal gælde for Det Europæiske Atomenergifællesskab på det sproglige område, og om indførelse af midlertidige undtagelsesforanstaltninger fra disse forordninger (EUT L 156 af 18.6.2005, s. 3).

(2) Rådets forordning (EU) nr. 1257/2010 af 20. december 2010 om forlængelse af de midlertidige undtagelsesforanstaltninger fra forordning nr. 1 af 15. april 1958 om den ordning, der skal gælde for Det Europæiske Økonomiske Fællesskab på det sproglige område, og fra forordning nr. 1 af 15. april 1958 om den ordning, der skal gælde for Det Europæiske Atomenergifællesskab på det sproglige område, der er indført ved forordning (EF) nr. 920/2005 (EUT L 343 af 29.12.2010, s. 5).

(3) EFT 17 af 6.10.1958, s. 385.

(4) EFT 17 af 6.10.1958, s. 401.